ՀԻՄՆԱՎՈՐՈՒՄ

«Հայաստանի Հանրապետության կառավարության և Գերմանիայի Դաշնային Հանրապետության կառավարության միջև 2020թ. ֆինանսական համագործակցության մասին» համաձայնագրի ստորագրման նպատակահարմարության

Հայաստանի Հանրապետության (ՀՀ) կառավարության և Գերմանիայի Դաշնային Հանրապետության (ԳԴՀ) կառավարության միջև նախատեսվում է ստորագրել 2020թ. ֆինանսական համագործակցության մասին համաձայնագիր (այսուհետ` Համաձայնագիր):
Համաձայնագիրն ապահովում է համապատասխան իրավական շրջանակ, որը հիմք է հանդիսանում առանձին ֆինանսավորման կամ վարկային համաձայնագրերի կնքման և կողմերի միջև համագործակցության համար։
Համաձայնագրով նախատեսվում է մինչև 3.000.000 (երեք միլիոն) եվրոյի ֆինանսական օժանդակություն տրամադրել «Կենսաբազմազանության և կայուն տեղական  զարգացում - Հայաստան» ծրագրի իրականացման համար, նաև տրամադրել ֆինանսական օժանդակություն՝ համաձայնագրի 2-րդ պարբերության 1-ին և 2-րդ կետերում նշված ծրագրերի իրականացման համար:
Բացի այդ՝ Գերմանիայի Դաշնային Հանրապետության Կառավարությունը Հայաստանի Հանրապետության կառավարությանը կամ 2 կառավարությունների կողմից համատեղ ընտրվելիք այլ վարկառուի հնարավորություն է ընձեռնում ստանալ վարկ՝ Վերականգնման վարկերի բանկի կողմից զարգացման հանրային քաղաքականության շրջանակներում 40.000.000 (քառասուն միլիոն) եվրո «Վերականգնվող էներգիայի զարգացում (II փուլ) DKTI (Կլիմայի և տեխնոլոգիաների գերմանական նախաձեռնություն)» և 70.000.000 (յոթանասուն միլիոն) եվրո «Փոքր և միջին ձեռնարկությունների խթանում III» ծրագրերի իրականացման համար:
[bookmark: _GoBack]Համաձայնագիրը հանդիսանում է շրջանակային, որի ներքո հետագայում նախատեսվում է առանձին ֆինանսավորման կամ վարկային համաձայնագրերի ստորագրում՝ ըստ վերոնշյալ ծրագրերի:
Ելնելով վերոգրյալից՝ Հայաստանի Հանրապետության էկոնոմիկայի նախարարությունը նպատակահարմար է գտնում «Գերմանիայի Դաշնային Հանրապետության կառավարության և Հայաստանի Հանրապետության կառավարության միջև 2020 թվականի ֆինանսական համագործակցության մասին» համաձայնագրի ստորագրումը: 

